text: жақаевшылар ыбырай жақаевтың жолын қуып, күріш егіншілігінің тиімділігін, еңбек өнімділігін арттыру жолында елеулі табыстарға жеткен диқандар қозғалысы. 1964 жылы наурызда ы.жақаев баспасөз бетінде “жас ұрпаққа сәлем хат” жолдағаннан кейін, жақаевшылар қозғалысы сыр бойында кең етек алды. алғашында 200-ден астам жақаевшылар болса, 20 ғасырдың 80-жылдары олардың саны мыңнан асты. олардың қатарында социалистік еңбек ерлері а.ахметов, а.әбиев, с.жұмабекова, б. мұстапаева, т.б. болды. жақаевшылар үнемі бас қосып, күріш егісінің өнімділігін арттыру, жер және су ресурстарын тиімді пайдалану жолындағы қол жеткен табыстарын ортаға салып, тәжірибе алмасты. ы.жақаевтың ізбасарлары ең жоғары нәтижелерге жете отырып, сыр өңірінің жергілікті жағдайына бейімделген күріштің жаңа сорттарын өсірді, озық технологиялар қолданды. жыл сайын өтетін жас күрішшілердің дәстүрлі слетінде “ыбырай жақаевтың еңбек аттестаты” тапсырылды. шиелі ауданында республикалық жақаевшылар мектебі жұмыс істеді. онда жақаевшыларға теориялық және практикалық сабақтар берілді. жақаевшылар туралы “жақаевшылар маршы”, “жақаевшы жастар жыры”, т.б. әндер шығарылды.